সায়েব ইবনে আবি সায়েব আল-মাখজুমি

**সায়েব ইবনে আবদুল্লাহ ইবনে আবি সায়েব আল-মাখজুমি আল-কুরাশী** ছিলেন একজন সাহাবি। তিনি ইসলাম-পূর্ব যুগে কাবা নির্মাণে অংশগ্রহণকারীদের মধ্যে একজন ছিলেন। মক্কায় তিনি কুরাইশদের অন্যতম নেতা হিসেবে পরিচিত ছিলেন। তিনি মক্কায় ব্যবসা-বাণিজ্যে নবি মুহাম্মাদের অংশীদারও ছিলেন। মক্কা বিজয়ের দিন তিনি ইসলাম গ্রহণ করেন। সেদিন নবি মুহাম্মদ ইসলাম-পূর্ব যুগে তাঁর উত্তম চরিত্রের জন্য তাঁর তাঁর প্রশংসা করেন এবং ইসলাম গ্রহণের পর তাঁকে সেগুলিতে অবিচল থাকতে বলেন।

## বংশ ও পরিবার
তিনি মক্কার কুরাইশ বংশের বনু মাখযুম গোত্রের অন্তর্ভুক্ত ছিলেন। তাঁর বংশলতিকা হলো: সায়িব ইবন আবদুল্লাহ ইবন আবি সায়িব ইবন আইয ইবন আবদুল্লাহ ইবন উমর ইবন মাখযূম আল-কুরাইশি। তবে অন্য একটি বর্ণনায় বলা হয়েছে: সায়িব ইবন আবি সায়িব সাইফি ইবন আবিদ ইবন আবদুল্লাহ ইবন উমর ইবন মাখযূম। *ইকমালুত-তাহযিব* গ্রন্থের লেখক উল্লেখ করেন যে, তার একমাত্র স্ত্রী ছিলেন রামলা বিন্তে উরওয়া ইবন রাবিয়া ইবন মালিক ইবন রিবা। তিনি আরো উল্লেখ করেন যে, তার চারজন পুত্র ছিল। তারা হলেন: আবদুল্লাহ ইবন সায়িব, যিনি মক্কার ক্বারি ( কুরআন তিলাওয়াতকারী) ছিলেন এবং উমর ইবনুল খাত্তাব যুগে মক্কায় নামাজের ইমামতি করতেন। উমরের শাসনকালেই তিনি মৃত্যুবরণ করেন; আবদুর রহমান ইবনে সায়িব, যিনি উটের যুদ্ধের দিনে নিহত হন; আতা ইবন সায়িব এবং চতুর্থ জন হলেন আওযুল্লাহ ইবন সায়িব।

## জীবনী
সায়েব ইবনে আবদুল্লাহ কুরাইশদের অন্যতম নেতা ছিলেন। তিনি ইসলাম-পূর্ব যুগে কাবা নির্মাণকারীদের মধ্যে অন্তর্ভুক্ত ছিলেন। তাঁর মাওলা মুজাহিদ তাঁর থেকে বর্ণনা করেন যে, জাহেলি যুগে তিনি কাবা নির্মাণকারীদের একজন ছিলেন। তিনি বলেন, “আমি নিজ হাতে একটি পাথর খোদাই করি এবং আল্লাহর পরিবর্তে সেটিকেই উপাস্য হিসেবে গ্রহণ করি। আমি যে দুধ সবচেয়ে ভালোবাসতাম, তা এনে সেই পাথরের উপর ঢেলে দিতাম। পরে একটি কুকুর এসে সেটি চেটে খেত, তারপর সেখানে প্রস্রাব করত।” এভাবে তারা নির্মাণকাজ চালিয়ে যেতে যেতে হাজরে আসওয়াদের স্থানে পৌঁছায়। তখন তাদের কারও চোখে পাথরটি দেখা যাচ্ছিল না। হঠাৎ দেখা গেল, পাথরটি তাদের নির্মিত পাথরগুলোর মাঝখানে এমনভাবে স্থাপিত হয়েছে যেন দেখতে মানুষের মাথার মতো লাগছিল; এমনকি তাতে মানুষের মুখাবয়বের আভাসও দেখা যাচ্ছিল। এরপর কুরাইশদের একদল বলল, “আমরাই এটি স্থাপন করব।” অন্যরা বলল, “না, আমরাই স্থাপন করব।” বিরোধ বাড়তে থাকলে তারা সিদ্ধান্ত নিল যে, একজন বিচারক নির্ধারণ করা হবে। তারা বলল, “যে ব্যক্তি প্রথম এই উপত্যকায় প্রবেশ করবে, তাকেই আমরা বিচারক মানব।” তখন সর্বপ্রথম নবি মুহাম্মাদ আগমন করেন এবং  তাঁকে দেখে তারা বলল, “তোমাদের কাছে এসেছেন আল-আমিন (বিশ্বাসযোগ্য ব্যক্তি)।” এরপর তারা বিষয়টি তাঁর হাতে সোপর্দ করল। তিনি একটি চাদরের মধ্যে হাজরে আসওয়াদ স্থাপন করেন এবং তারপর কুরাইশদের বিভিন্ন গোত্রকে ডেকে চাদরের চার কোণা ধরতে বললেন। তারা সবাই মিলে তা বহন করে নির্দিষ্ট স্থানে পৌঁছে দিলে তিনি নিজ হাতে পাথরটি স্থাপন করলেন।

নবুওয়তের পূর্বে সায়িব মক্কায় নবির ব্যবসায়িক অংশীদার ছিলেন। পরে মক্কা বিজয়ের দিন তিনি ইসলাম গ্রহণ করেন। তাঁকে যখন নবীর কাছে আনা হয়, তখন উসমানসহ অন্যরা তাঁর প্রশংসা করতে লাগলেন। তখন নবি বললেন, “আমি তোমাদের চেয়ে তাকে ভালো করে জানি। জাহেলি যুগে সে আমার ব্যবসায়িক অংশীদার ছিল।” সায়িব বলেন, “আমার পিতা-মাতা আপনার জন্য উৎসর্গিত হোক, আপনি সত্য বলেছেন। আমি আপনার অংশীদার ছিলাম এবং আপনি ছিলেন উত্তম অংশীদার; না প্রতারণা করতেন, না বিতর্ক করতেন।” তখন নবি বলেন, “হে সায়েব, জাহেলি যুগে তুমি যে উত্তম চরিত্রগুলো অবলম্বন করতে, ইসলামেও তা বজায় রোখো; এতিমের প্রতি সদয় হও, মেহমানকে আপ্যায়ন করো এবং প্রতিবেশীর প্রতি সদাচরণ করো"।

## মৃত্যু
তিনি খলিফা মুয়াবিয়ার শাসনামল (৪১ হি.–৬০ হি.) পর্যন্ত জীবিত ছিলেন। বর্ণিত আছে যে, একবার মু‘য়াবিয়া হজ্জ পালন করতে এসে সৈন্যসহ তাওয়াফ করছিলেন। ভিড়ের চাপে সায়িব গেলে মুয়াবিয়া বললেন, “বৃদ্ধ লোকটিকে উঠাও।” সায়েব উঠে বলেন, “এ কী, হে মু‘য়াবিয়া? তুমি কি আমাদের উপর শামের উচ্ছৃঙ্খল লোকদের চাপিয়ে দিয়েছ, যাতে তারা আমাদের বায়তুল্লাহর চারপাশে ফেলে দেয়? আল্লাহর কসম, আমি তো একসময় তোমার মাকে বিয়ে করার ইচ্ছা করেছিলাম!” তখন মুয়াবিয়া বলেন, “তুমি যদি তা করতে, তাহলে আবু সায়িবের মতো সন্তান জন্ম নিত” (আমার মতো নয়)।

## তথ্যসূত্র
বিষয়শ্রেণী:সাহাবা
বিষয়শ্রেণী:মক্কার ব্যক্তি